## El Consell d’Administració de la Ciutat de les Arts i les Ciències nomena Santiago Grisolía president honorífic del Comité d’Experts

*** El professor i investigador del Consell Superior d’Investigacions Científiques (CSIC), Jose Luis Rubio, nou president de l’òrgan assessor, integrat per personal docent i investigador de reconegut prestigi d’entitats científiques i universitàries de la Comunitat Valenciana**

El Consell d’Administració de la Ciutat de les Arts i les Ciències ha nomenat, en la seua última reunió, el professor Santiago Grisolía com a president honorífic del Comité d’Experts. Així ho ha traslladat el president del Consell d’Administració de CACSA, Santiago Lumbreras, als integrants del Comité d’Experts que este dimecres han mantingut una reunió al Museu de les Ciències. Grisolía va ser màxim representant d’este òrgan assessor des de l’obertura del Museu de les Ciències fins a la seua defunció en 2022.

Així mateix, s’ha nomenat president de l’òrgan assessor l’investigador Jose Luis Rubio, professor d’Investigació Consell Superior d’Investigacions Científiques (CSIC), del Centre d’Investigació sobre la Desertificació CSIC-UV i Premi Jaume I de Protecció del Medi Ambient.

Durant la reunió, també s’ha aprovat el nou reglament del Comité que està integrat pels professors Rafael Carmena, Vicente Rubio, Vicente Conejero, Javier Quesada, José Manuel García Verdugo, José Bernabeu, Enrique Alborch, José Miguel Láinez, Federico Pallardó, Mercedes Hurtado, Amparo Latorre, M. Ángeles Marcos, Eduardo Peris, José Duato, Deborah Burcks, Guillermina López Bendito i Elena Bendala-Tufanisco.

El Comité d’Experts de la Ciutat de les Arts i les Ciències es reunix periòdicament al Museu de les Ciències per a assessorar i aportar idees quant als continguts del complex de divulgació científica. Este òrgan complix així amb les seues tasques de supervisió i assessorament sobre temes científics i d’actualitat, millora de continguts, noves idees pel que fa a exposicions i cicles divulgatius, entre altres propostes.

Fecha: 14/02/2024